‘พิมล’คว้าปิคนิคแฮร์คัต76%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — แผนฟื้นฟู PICNI ผ่านฉลุย หลังเลื่อนมา 4 ครั้ง เจ้าหนี้ยอมลดหนี้ให้ 76% ส่งผลให้ “พิมล ศรีวิกรม์” ถือหุ้นใหญ่ 85% ผู้ถือหุ้นเดิม เหลือ10%
ผลการประชุมเจ้าหนี้บริษัท ปิคนิค คอร์ปอเรชั่น (PICNI) เมื่อวันที่ 27 ม.ค.ที่ผ่านมา ใช้เวลาร่วม 4 ชั่วโมง ปรากฏว่าเจ้าหนี้ยอมโหวตให้บริษัทผ่านแผนฟื้นฟูกิจการด้วยสัดส่วน 79.56% เกิน 50% ที่กฎหมายกำหนด และมีการแต่งตั้งกรรมการเจ้าหนี้คือ ธนาคารกรุงไทย (KTB) เจ้าหนี้รายใหญ่ที่สุด 40% จากมูลหนี้ทั้งหมด 7,000 ล้านบาท ธนาคารยูโอบี และบริษัท สตีล อินเตอร์เทค
นายนำพล เงินนำโชค กรรมการและรองกรรมการผู้จัดการใหญ่ PICNI ในฐานะผู้บริหารแผน แถลงว่า จากนี้ไปต้องทำแผนฟื้นฟูกิจการส่งให้เจ้าพนักงานพิทักษ์ทรัพย์เพื่อนำเสนอต่อศาลให้มีมติฟื้นกิจการภายใน 120 วัน ทั้งนี้คาดว่าทุกอย่างจะเสร็จสมบูรณ์ภายใน 150 วัน
บริษัทจะลดทุนจดทะเบียนนำหุ้นออกขายนายพิมล ศรีวิกรม์ ผู้ถือหุ้นรายใหม่และแปลงหนี้เป็นทุน ส่งผลให้นายพิมลกลายเป็นผู้ถือหุ้นใหญ่ 85% ที่เหลือ 10% เป็นผู้ถือหุ้นเดิม เจ้าหนี้ และผู้ถือหุ้นรายย่อยในตลาดหลักทรัพย์
ขณะที่หนี้สินที่มีอยู่ประมาณ 7,000 ล้านบาท เจ้าหนี้ยอมลดหนี้ลง (แฮร์คัต) 76% เหลือ 1,700 ล้านบาท
หากนักลงทุนรายใหม่เข้ามาถือหุ้นใหญ่ก็จะทำให้บริษัทมีกำไรภายใน 15เดือน จากปัจจุบันบริษัทยังดำเนินธุรกิจตามปกติ มีส่วนแบ่งการตลาดขายก๊าซ45% อันดับสี่ในอุตสาหกรรม จากที่เคยสูงถึง 10% ในอดีต
ตามแผนดังกล่าวจะทำให้บริษัทล้างขาดทุนสะสมที่มีอยู่ 1.1 หมื่นล้านบาท ได้ และพร้อมที่จะออกจากกลุ่มฟื้นฟูกิจการกลับไปซื้อขายในกลุ่มพลังงานอีกครั้ง
อย่างไรก็ตาม ยังมีความเสี่ยงว่าบริษัทจะสามารถยึดคืนคลังสินค้าสองที่จากบริษัทลูก คือเวิลด์แก๊ส ซึ่งเป็นสินทรัพย์ของบริษัทได้สำเร็จหรือไม่ หลังจากศาลมีคำสั่งว่าเป็นของบริษัท แต่ก็ยังไม่สามารถนำกลับคืนมาได้ ซึ่งจะต้องขอคำสั่งศาลซ้อนเพื่อรับมอบทรัพย์สินอีกครั้ง
ปัจจุบันบริษัทมีทรัพย์สินทั้งหมด 2,000 ล้านบาท เมื่อรวมคลังสินค้าทั้งสองที่แล้ว
นายนำพล กล่าวว่า ได้มีการฟ้องร้องศาลให้เพิกถอนบริษัท เวิลด์แก๊ส บริษัทย่อยที่ถูกแอบโอนหุ้นออกจาก PICNIC ไปเป็นของบริษัท แอสเสท มิลเลี่ยน เมื่อปี 2550 และฟ้องเรื่องผิดสัญญาเช่าคลัง
นอกจากนั้น ยังฟ้องต่อศาลล้มละลายอีก 2 คดีเพิกถอนนิติกรรมบริษัท แอสเสท มิลเลี่ยน และฟ้องร้องขอค่ามัดจำกับซูมิโตโมคืน ซึ่งเงินที่ฟ้องร้องได้จากเวิลด์แก๊สประมาณ 1,200 ล้านบาท จะชำระให้เจ้าหนี้ 50%
นายนำพล กล่าวว่า อนาคตของบริษัทหลังผู้ถือหุ้นใหม่เข้ามา จะไม่มีหนี้และมีทุนพร้อมดำเนินธุรกิจ